Nemzeti Színház

Budapest

Vidnyánszky Attila Direktor Úr

Mélyen Tisztelt Igazgató Úr!

Meg ne apprehendáljon Tekegyelmed, hogy szerény szolgája, Vörösmarty Mihály ajánlásommal zaklatni merészelem nagy elfoglaltságában, de jó okom van ezt tenni.

A minapában olvastam ugyanis, hogy a nemzeti teátrumban nagyságodék kultúrmissiót igyekezvén betölteni jeles magyar színművek bemutatását tűzték vala célul.

Tisztelt Vidnyánszky Úr! Nem merészelem magam a legjelesebb tollforgatók közé emelni, de szíves figyelmébe ajánlom asztalfiókomban porosodó mesedrámámat. Történetem a szép emlékű Gyergyai Albert széphistóriáján alapszik, csak az én hősöm Csongornak nevezteték, aki Üdlakba igyekszik, hogy ott meglelje ideálját, a gyönyörűséges tündérleányt. Örök akadályozója a gonosz Mirigy, a három csintalan ördögfiú pedig népmeséink lapjairól bucskázott át, hogy itt törjön borsot a királyfi orra alá. Játszó személyek még vagynak szép számmal – de erről majd később.

Hiszen már hallani is vélem gondolatját, Tekintetes Uram! Tündérek, boszorkányok, ördögök – ugyan kit érdekelne ez mai napság? A meséből kinőtt már a teátrumot kedvelő közönség – százados kacattal nem lehet őket bécsalogatni Thália oltárához!

De Barátomuram! Az én drámám minden ifjat és nemesb érzelmű leányt kell, hogy érdekeljen! Az egymás iránt lángra lobbanó szerelmesek története iránt csak nem veszett ki még az érdeklődés! Fehér Tibor ifiúr s Tompos Kátya leányasszony játéka bizonyosan rajongással töltené el a nézőközönség szívét! S hogy tudna komédiázni a szolgalegény és felesége szerepében Szarvas művész úr és Szűcs Nelli tekintetes asszony!

De nem is ez akartam csupán mondani, hanem azt, hogy a darabomban filozofice megjelenik az a gondolat – tapasztalatom szerint minden korokban érvényesen –, mely szerint a Hatalom, a Hírvágy s a Kincs mily tévutakra csábíthatja a tapasztalatlan ifjút. Reviczky, Blaskó és Trill urak bizonnyal jelesül alakítanák az Élet hármas útján járó Vándorokat. S akkor még nem szólottam az Éj gyászasszonyáról – de hát legyen még Önnek is felfedezni való, Vidnyányszky Uram!

Aztán ott van a technika, tisztelt Direktor Úr! Azt hallám, hogy ön nagy mestere a színpadi látványosságoknak – hát itt aztán volna mit kitalálnia! Tudja, Tekintetes Uram, a darab mindössze 24 órányi időt ölel át – de micsoda 24 óra az! Már látom magam előtt, ahogy mindenféle ördöngös masinériák segítségével járja körül ezt az egy napot az Ön határtalan képzelete! Hallám, hogy mostanság forog a színpad, emelők, süllyesztők fény-, hang- s egyéb effektusok – ugye így mondják – kápráztatják el a nagyérdeműt. Tudja-e, Rendező Úr, az én darabom mily gazdag lehetőségeket kínál az Ön vízióinak? A Csongor kertjében aranyalmát termő fa az én képzeletemben maga az Élet s a férfilélek is egyben! Meg aztán ott van égi–földi világ kettőssége–ellentéte is! Ezt illusztrálandó hadd ajánljam figyelmébe, Vidnyánszky Úr, néhány soromat más művemből:

„Ember vagyunk, a föld fia s az ég fia,

lelkünk a szárny, mely ég felé viszen”.

Csak tán nem veszett még ki a mai világból a remény, hogy az emberiség fejét fölfelé emelvén nagyra tekintsen, s vágyait betöltse?

Csak reményleni merem, hogy így van, s ha igen, úgy méltó kezekbe téve művem ajánlom szíves előadásra a Nemzet Színházának ifjúi lelkem hevületével megírt kedves gyermekemet.

Az Ön igaz híve:

Vörösmarty Mihály

Kelt az Úrnak 2016. esztendejében, március idusán